गामिनि बइनिख्रुइबो बुरैसिन दैमाली आबैया सानाव हिन्जाव गोदानखौ थांखिनानै बुंनाय रावफोरखौ गोसोखांनानै जेरिनाया गोसोजों गोसो सानखोमादों, गावनि फिसाइ जागोना अन दा अन, सिन्दुर फुनब्ला गन्थङाव रेजेतफैनायबादि फुन्नानै लाथारगोन आं । थुसिन थुसिन खथायाव थानाय गासिबो लाइतनि सुइसफोरखौ थुजोबनानै आरासि मोखाङाव खेबसे दोम गसंफैनानै गावनि गुसुथिखौ हादे हुदे खालामनानै मिनिस्लु लाजिस्लु नाइफामो जेरिनाया । माब्लादि सफैगोन बै बुब्लिया, गावनि सिमांनि जोहोलावनि न’रखनि मानसिफ्रा फैनानै गावसिनि बिमा बिफानाव जुलिनि खोथा सोंफैगोन, तारिख दान्नो फैगोन, बेन्ड पार्टी लानानै हौवा गोदाना गावसिनि लांगोना सफैब्ला बिबोनां जानायफ्रा आथिं सुनानै होगोन, आयु ! गुमैना गन्थङा गोलावथार होन्नानै बिगुमैखौ जंखायगोन, बाइदिसिना सानहाबनाय लैथोआव दसेनो गब’लांदों जेरिनाया।